CELEX: 32020D0674
Language: lt
Date: 2020-05-15 00:00:00
Title: Komisijos įgyvendinimo sprendimas (ES) 2020/674 2020 m. gegužės 15 d. dėl pasiūlytos Europos piliečių iniciatyvos visoje ES įvesti besąlygines bazines pajamas (pranešta dokumentu Nr. C(2020) 3190) (Tekstas autentiškas tik anglų kalba)

20.5.2020   
               
               
                  LT
               
               
                  Europos Sąjungos oficialusis leidinys
               
               
                  L 158/3
               
            
         KOMISIJOS ĮGYVENDINIMO SPRENDIMAS (ES) 2020/674
         2020 m. gegužės 15 d.
         dėl pasiūlytos Europos piliečių iniciatyvos visoje ES įvesti besąlygines bazines pajamas
         
            
               (pranešta dokumentu Nr. C(2020) 3190)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnį,
         kadangi:
         
                     (1)
                  
                  
                     pasiūlytos Europos piliečių iniciatyvos visoje ES įvesti besąlygines bazines pajamas su pakeitimais, organizatorių grupės padarytais reaguojant į 2020 m. vasario 19 d. Komisijos raštą (2), tikslas – „nustatyti, kad visoje ES būtų įvestos besąlyginės bazinės pajamos, kurios užtikrintų kiekvieno asmens pragyvenimą ir galimybę dalyvauti visuomenės gyvenime dalyvaujant jos ekonominėje politikoje. Šis tikslas bus pasiektas neviršijant Sutartimis nustatytos ES kompetencijos.“ Organizatoriai prašo Komisijos parengti pasiūlymą visoje Sąjungoje įvesti besąlygines bazines pajamas, kurios padėtų mažinti regioninius skirtumus, siekiant Sąjungoje stiprinti ekonominę, socialinę ir teritorinę sanglaudą, ir nurodo, kad „tai padės įgyvendinti 2017 m. Europos Vadovų Tarybos, Europos Parlamento ir Europos Komisijos bendrame pareiškime iškeltą tikslą, kad „ES ir jos valstybės narės taip pat rem[tų] efektyvias, tvarias ir teisingas socialinės apsaugos sistemas, kuriomis garantuojamos bazinės pajamos“, kurios padėtų kovoti su nelygybe“;
                  
               
                     (2)
                  
                  
                     priede, kuriame apibūdinamas pasiūlytos Europos piliečių iniciatyvos dalykas, tikslai ir aplinkybės, pateikti keturi kriterijai, kuriais remiantis būtų apibrėžiamos siūlomos „besąlyginės bazinės pajamos“: jos turėtų būti universalios, individualios, besąlyginės ir pakankamai didelės;
                  
               
                     (3)
                  
                  
                     Europos Sąjungos sutartimi sustiprinama Sąjungos pilietybė ir dar labiau sutvirtinamas demokratinis Sąjungos veikimas, nustatant, be kita ko, kad kiekvienas pilietis turi turėti teisę, teikdamas Europos piliečių iniciatyvą, dalyvauti demokratiniame Sąjungos gyvenime;
                  
               
                     (4)
                  
                  
                     todėl piliečių iniciatyvos teikimo procedūros ir sąlygos turėtų būti aiškios, paprastos, patogios ir atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;
                  
               
                     (5)
                  
                  
                     organizatorių grupė daro nuorodą į keletą Sutarčių nuostatų, kurias laiko aktualiomis, įskaitant Sutarties dėl Europos Sąjungos veikimo 5 straipsnį, kuriame nustatyta, kad valstybės narės turi koordinuoti savo ekonominę politiką Sąjungoje ir kad šiuo tikslu Taryba turi patvirtinti priemones, visų pirma bendrąsias šios politikos gaires. Ta nuostata Sąjungai suteikiama kompetencija koordinuoti veiksmus ekonominės ir socialinės politikos srityse, tačiau ji nėra teisinis pagrindas, kuriuo remdamasi Komisija galėtų pateikti pasiūlymą dėl Sąjungos teisės akto;
                  
               
                     (6)
                  
                  
                     vis dėlto Sąjungos teisės aktas, kuriuo siekiama įgyvendinti Sutartis dėl visiems piliečiams „visoje ES užtikrinamų besąlyginių bazinių pajamų“, kaip prašoma pasiūlytoje iniciatyvoje, galėtų būti priimtas remiantis Sutarties 121 straipsnio 2 dalimi. Ta nuostata Komisijai suteikiama galimybė pateikti rekomendaciją, kad Taryba parengtų valstybių narių ir Sąjungos ekonominės politikos bendrų gairių projektą ir savo išvadas pateiktų Europos Vadovų Tarybai. Remdamasi Europos Vadovų Tarybos išvadomis, Taryba gali priimti rekomendaciją, kurioje išdėstomos tos bendros gairės;
                  
               
                     (7)
                  
                  
                     dėl šių priežasčių nėra taip, kad kuri nors pasiūlytos piliečių iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis pagal Reglamento (ES) 2019/788 6 straipsnio 3 dalies c punktą;
                  
               
                     (8)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė kontaktinius asmenis;
                  
               
                     (9)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (10)
                  
                  
                     todėl pasiūlyta iniciatyva visoje ES įvesti besąlygines bazines pajamas turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Užregistruojama pasiūlyta Europos piliečių iniciatyva visoje ES įvesti besąlygines bazines pajamas.
         
         
            2 straipsnis
            Šis sprendimas skirtas Europos piliečių iniciatyvos visoje ES įvesti besąlygines bazines pajamas organizatorių grupei, kuriai kaip kontaktiniai asmenys atstovauja Klaus SAMBOR ir Ronald BLASCHKE.
         
         
            Priimta Briuselyje 2020 m. gegužės 15 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.
         
            (2)  C(2020) 909 final.